  Майя Бывальцева 9-тӥ куартолэзе Сарапулын Кам шурлэсь выльдэм ярдурзэ усьтӥзы. Сое тупатон-чебертон понна 37 миллион манет быдтӥзы, ивортэ кар администрацилэн пресс-службаез. Ярдурез но шор арамаез тупатъян ужпум пуктэмын вал ни Сарапуллэн азьвыл администрациеныз, кудӥныз кивалтӥз Анатолий Наумов. Дасязы ӵектос, со туризмез азинтонъя нимысьтыз федерал программае пыриз но коньдон басьтӥз. «Пӧртэм коньдэтъёсысь вуэм уксё чотын Кам шурлэн 15 сюрс квадрат метрез выльдэмын. Оглом 37 миллион 411 сюрс манет быдтэмын. Вакчи дыр куспын бадӟым уж лэсьтэмын тупатон, чебертон, югдытон ласянь», — пусйиз Сарапуллэн али тӧроез Александр Ессен. Таяз гужем ярдурын ужъёс азьланьтӥськозы: отын фонтан но пож вуэз чылкытатон сооружениос кылдозы. Тодэ вайытом, «Камский берег» ӵектос туризмез азинтонъя федерал программа улсын быдэсъяське. Чакланъёсъя, ярдурез выльдэм бере Сарапулэ туристъёсын теплоходъёс пыраны быгатозы. ВАТСАН 2016-тӥ арысен Удмуртия «Камский берег» кластерез кылдытонъя инвестици ӵектосэн «Росси Федерациын пуш но пырон туризмез азинтон (2011–2018 аръёсы)» нимысьтыз федерал программа улсын быдэстоно ужрадъёсы пыртэмын. Кластерез азинтон 2017-тӥ арын азьланьтэмын луоз. Росси кивалтэтлэн пуктэмезъя, таяз арын федерал коньдэтысь 141 миллион манет висъяны чакламын. Со сяна, 47 миллион манет улосвыл но кар коньдэтъёсысь висъяны малпало. Со ярдурын но Сарапуллэн шор люкетаз ужъёсты азьланьтыны мыноз. Отын электроезъёсты выльдозы, туризмъя объектъёс доры ву но чагыр эстӥськон гумыос кыскозы, туризмъя интывылын автомобиль сюресъёсты но пыдын ветлон маршрутъёсты тупатъялозы. Тегъёс: Туризм Сарапул Удмуртия Удмуртиысьтуризм  